Gestió i manteniment del Registre
Cessions de dades de caràcter personal
Organitzacions de productors de fruites i hortalisses
No exigibilitat de documentació
Espècies que s'han d'inscriure en el Registre de plantacions fruiteres de Catalunya
Fitxer de dades de caràcter personal del Registre de plantacions fruiteres de Catalunya
L'article 116.1 de l'Estatut d'autonomia de Catalunya atorga competències a la Generalitat en matèria d'agricultura, ramaderia i aprofitaments forestals, i correspon a la Generalitat la competència exclusiva en la regulació i el desenvolupament de l'agricultura, la ramaderia i el sector agroalimentari.
El Pla d'actuació de la fruita dolça de Catalunya va ser elaborat l'any 2001 per l'associació catalana d'organitzacions de productors de fruita Catalonia Qualitat, per encàrrec del Departament d'Agricultura, Ramaderia i Pesca, i va comptar amb el suport de les organitzacions representades a la Taula sectorial agrària de la fruita dolça.
Els cítrics són un sector prou important a Catalunya i que té moltes semblances amb el de la fruita dolça tant a nivells organitzatius (existència d'OPFH) com a nivells productius.
En l'actualitat, el coneixement de la realitat de les plantacions de fruita dolça i dels cítrics de Catalunya s'obté gràcies a la interpretació que es pot fer de les diferents dades que aporten els registres de la producció integrada i ecològica, la prospecció del focus de foc bacterià i altres malalties de quarantena, els inventaris de fruita de llavor i de pinyol de les diferents demarcacions, els registres de productors de les organitzacions de productors de fruites i hortalisses, la Declaració Única Agrària (DUN) i el registre de plantacions de fruita dolça de Catalunya.
A aquestes fonts d'informació cal sumar-hi altres tipus de dades com són les del cadastre, el sistema d'informació geogràfica de parcel·les agrícoles (SIGPAC), d'acord amb el que estableix el Reglament CE 1122/2009, de la Comissió, de 30 de novembre de 2009, pel qual s'estableixen normes de desenvolupament del Reglament CE 73/2009, del Consell, referent a la condicionalitat, la modulació i el sistema integral de gestió i control dels règims d'ajuts directes a agricultors establerts en aquest Reglament.
Ara bé, la combinació de totes aquestes dades esdevé una tasca complexa i laboriosa que no sempre facilita una informació del tot ajustada a la realitat de les parcel·les fructícoles de Catalunya, la qual cosa obliga a poder disposar, de manera conjunta, de tota la informació actualment disponible en un únic registre de dades.
En aquest mateix sentit, el Pla d'actuació reconeix que prèviament a l'estudi de la millora del producte, esdevé essencial, tant per al sector com per a l'Administració agrària catalana, poder tenir un coneixement exhaustiu del sector productiu, i que, en conseqüència, cal elaborar un Registre que contingui la informació real del potencial de producció fructícola de Catalunya, tenint en compte, entre altres dades, les espècies i les varietats, el marc de plantació, el sistema de formació, el tipus de regadiu o l'edat de la plantació.
La Llei 43/2002, de 20 de novembre, de sanitat vegetal, preveu l'establiment de mesures contra els paràsits nocius dels vegetals.
En els articles 7, 8 i 9 es fixen les limitacions a la introducció i circulació de vegetals als efectes de prevenir els riscos que representa la possible introducció o propagació de plagues de quarantena en tot el territori, i també l'adopció de mesures fitosanitàries de salvaguarda, les quals impliquen un coneixement ràpid i precís de la situació en el territori d'una espècie vegetal i/o les seves varietats.
Així mateix, la Directiva 2000/29/CE, de 8 de maig de 2000, relativa a les mesures de protecció contra la introducció a la Comunitat d'organismes nocius per als vegetals o productes vegetals i contra la seva propagació a l'interior de la Comunitat estableix l'obligatorietat d'aplicar mesures de protecció contra la introducció, en el territori de la Unió Europea, de determinats patògens de quarantena, mesures que es concreten en el passaport fitosanitari.
Als problemes de caire sanitari, cal afegir-hi els de caràcter comercial, ja que moltes de les varietats actualment comercialitzades tenen una acceptació escassa entre el consumidor, la qual cosa fa que els productors hagin d'adaptar periòdicament les seves plantacions i en alguns casos realitzar rotacions en les varietats cultivades.
En definitiva, la creació d'un registre específic per a les plantacions fruiteres de Catalunya esdevé una eina essencial per a la lluita sanitària contra patògens perillosos i de quarantena, així com per al coneixement del potencial productiu fructícola i, en conseqüència, per a l'objectiu de cercar l'equilibri necessari entre l'oferta i la demanda en algunes espècies i varietats, perquè l'Administració pugui aplicar una autèntica política agrària, i el sector productor i comercialitzador, una veritable política comercial.
L'article 8.g) de la Llei 18/2001, de 31 de desembre, d'orientació agrària, determina com a línia d'actuació dels objectius de les politiques agràries en l'àmbit de la producció agrícola i la sanitat vegetal la de fomentar una planificació adequada del sanejament vegetal i d'establir programes de lluita contra les plagues, fet que determina que la Generalitat hagi de tenir instruments adients per aquests objectius.
Pel que fa a la identificació de les dades del registre, i a fi i efecte de dotar-lo de la millor tecnologia actual possible, es canalitzaran a través del sistema d'informació geogràfica de parcel·les agrícoles (SIGPAC) que permetrà identificar i situar gràficament les parcel·les, regulat pel Decret 245/2008, de 9 de desembre, pel qual es regula el Sistema d'informació geogràfica de les parcel·les agrícoles.
La inscripció de dades en el Registre es realitzarà bàsicament d'ofici a partir de dades que consten en altres registres del Departament d'Agricultura, Ramaderia, Pesca, Alimentació i Medi Natural i també i d'acord amb el que assenyala l'article 20.c) de la Llei 18/2001, de 31 de desembre, d'orientació agrària, a partir de dades que consten en els registres de les organitzacions de productors de fruites i hortalisses i d'associacions de productors.
D'acord amb l'informe de l'Agència Catalana de Protecció de Dades;
D'acord amb el Dictamen del Consell de Treball Econòmic i Social de Catalunya;
Aquest Decret té com a objecte la regulació del Registre de plantacions fruiteres de Catalunya (en endavant, Registre) amb la finalitat de garantir l'eficàcia de les mesures de gestió fitosanitària i del sistema de producció i de gestió en el sector fructícola.
a) Fruiters: es consideren com a fruiters les espècies que es relacionen a l'annex 1 d'aquest Decret.
b) Plantacions de fruiters: conjunt de parcel·les destinades a la producció d'alguna de les espècies que es consideren de fruiters, així com les parcel·les destinades a la producció de material vegetal per a les plantacions de les espècies de fruiters.
c) Parcel·la fructícola: als efectes de la inscripció al Registre, és la parcel·la de referència dedicada al cultiu de fruiters amb les mateixes característiques tècniques i el mateix potencial productiu dins de l'explotació, identificada en base a la parcel·la cadastral i el recinte de cultiu, d'acord amb el que estableix el Reglament CE 1122/2009, de la Comissió, de 30 de novembre de 2009, pel qual s'estableixen normes de desenvolupament del Reglament CE 73/2009, del Consell, referent a la condicionalitat, la modulació i el sistema integral de gestió i control dels règims d'ajuts directes a agricultors establerts en aquest Reglament.
El Registre de plantacions fruiteres de Catalunya depèn orgànicament de la direcció general competent en matèria d'agricultura del departament competent en aquesta matèria.
4.1 El Registre té com a finalitat la localització i la identificació de totes les plantacions de fruiters, així com la determinació de les característiques tècniques que marquen el seu potencial productiu.
4.2 Les dades del Registre han de servir per a una correcta organització de mesures i campanyes de protecció contra la introducció de paràsits dels vegetals.
4.3 El Registre ha de disposar i mantenir, de forma permanent i actualitzada, tota la informació necessària per a la simplificació de les gestions i les consultes que han de realitzar les persones fructicultores i les operadores del sector dels fruiters de Catalunya amb el departament competent en matèria d'agricultura.
4.4 El Registre serveix com a base de dades d'informació general i estadística per tal de poder prendre les decisions escaients en matèria de política agrària i comercial.
El que disposa aquest Decret és d'aplicació a totes les plantacions fruiteres que tinguin la seva ubicació en el territori de Catalunya.
6.1 Totes les parcel·les de fruiters de Catalunya han d'estar inscrites al Registre.
Aquesta inscripció es realitza d'alguna de les maneres següents:
a) D'ofici, per part del departament competent en matèria d'agricultura, a partir de les dades que contenen els diferents registres i bases de dades del Departament i a partir de les dades que contenen els diferents registres i bases de dades de les organitzacions de productors de fruites i hortalisses que operen a Catalunya, així com dels registres de les associacions d'organitzacions de productors, d'acord amb el que estableix la normativa aplicable.
b) A petició de les persones titulars de les plantacions de fruiters, per mitjà de comunicació.
En aquest cas, la comunicació es formalitza en imprès normalitzat que es pot descarregar des de la web del departament competent en matèria d'agricultura o obtenir en qualsevol dependència del departament competent en matèria d'agricultura.
Aquestes comunicacions es presenten en les oficines comarcals del departament competent en matèria d'agricultura preferentment, sense perjudici de fer ús de la resta de mitjans establerts en la Llei 30/1992, de 26 de novembre i en la Llei 26/2010, de 3 d'agost.
Les persones propietàries i/o titulars de plantacions de fruiters han d'inscriure les noves plantacions abans del 30 de juny següent a la realització de la nova plantació.
6.3 Les dades que consten en el Registre per cada parcel·la fructícola són les següents:
a) Per a la localització de les parcel·les: les dades que conté el sistema d'informació geogràfica de parcel·les agrícoles (SIGPAC) en relació amb el municipi, el polígon, la parcel·la, el recinte i la superfície.
b) Per a la determinació del potencial productiu de la parcel·la: l'espècie, la varietat, el portaempelt, l'any de plantació, el marc de la plantació, el sistema de formació i el sistema de reg.
c) Les dades personals i el règim de tinença de la parcel·la fructícola.
6.4 Les persones que realitzen noves plantacions de fruiters han de comunicar obligatòriament la inscripció al Registre de les parcel·les fructícoles, justificant documentalment per mitjà d'albarà, factura o declaració de producció en el cas de productors de material vegetal amb destinació a la pròpia explotació, que el material vegetal procedeix d'un proveïdor inscrit en el Registre Oficial de Proveïdors de material vegetal.
Aquesta petició ha d'anar acompanyada, en el seu cas, de l'acreditació o manifestació que disposa de l'autorització escrita del propietari del terreny on s'ha dut a terme la nova plantació.
6.5 El Departament competent en matèria d'agricultura ha de comunicar a les persones propietàries i persones titulars de les plantacions de fruiters, sempre que es coneguin, la inscripció al Registre realitzada d'ofici, amb indicació de totes les seves dades.
Aquests tenen un termini de quinze dies per verificar, completar-les o corregir-les.
6.6 Per poder ser beneficiaris dels ajuts relatius a les plantacions fruiteres és requisit indispensable la inscripció en el Registre de plantacions fruiteres de Catalunya.
7.1 Les dades que conformen el Registre s'estructuren en un conjunt de bases de dades informàtiques propietat del Departament competent en matèria d'agricultura que permeten l'enllaç amb altres bases de dades i amb el SIGPAC, per tal de facilitar la identificació i localització geogràfica de les parcel·les.
7.2 Les persones titulars de les explotacions de les parcel·les fructícoles tenen l'obligació de comunicar qualsevol modificació de les dades de les parcel·les que figurin inscrites al registre corresponent abans del 30 de juny següent a la modificació efectuada.
7.3 Les persones titulars de les explotacions de les parcel·les fructícoles són responsables de la veracitat de les dades proporcionades per tal de realitzar les inscripcions corresponents.
7.4 El Departament competent en matèria d'agricultura pot realitzar les comprovacions de les dades del Registre que estimi oportunes per tal d'optimitzar la gestió.
7.5 L'actualització de les dades del Registre es realitza, preferentment mitjançant la Declaració Única Agrària (DUN), i també pot fer-se amb les visites de camp de les parcel·les, aprofitant les campanyes de prospecció d'organismes nocius per a les plantes, les campanyes d'implementació de sistemes alternatius a la lluita química o les comprovacions específiques adreçades a l'actualització del Registre, així com els controls sobre els ajuts.
7.6 Les visites de camp s'han d'efectuar en funció de les prescripcions tècniques que es considerin.
7.7 En cas de detectar-se parcel·les fructícoles amb dades incompletes, inexactes o errònies, el departament competent en matèria d'agricultura s'ha d'adreçar per escrit a l'interessat per requerir-li que les esmeni o completi.
8.1 És causa de baixa del Registre de plantacions fruiteres de Catalunya l'arrencada de les plantacions fructícoles per qualsevol circumstància.
8.2 Les persones titulars de les plantacions inscrites al Registre estan obligades a comunicar l'arrencada de les plantacions fructícoles.
Aquesta comunicació la realitza de forma preferent, mitjançant la Declaració Única Agrària (DUN), o també mitjançant comunicació de baixa.
8.3 El Departament competent en matèria d'agricultura ha de donar de baixa, d'ofici, les parcel·les de fruiters en les qual comprovi que han estat arrencades, amb audiència prèvia de la persona propietària o titular de la plantació.
Les persones titulars de les plantacions de fruiters poden consultar, en qualsevol moment, les dades registrades relatives a la seva plantació i, si s'escau, poden sol·licitar-ne una certificació.
10.1 Als efectes d'accés a les dades de les parcel·les fructícoles incloses al Registre de plantacions fruiteres de Catalunya, es consideren de caràcter públic les següents: espècie, municipi, polígon, parcel·la, recinte i superfície de les parcel·les fructícoles.
10.2 L'accés a la resta de dades que no tenen la consideració de públiques i que estiguin incloses al Registre, es regirà per la normativa administrativa aplicable, i en especial, per la Llei 30/1992, de 26 de novembre, i per la normativa sobre protecció de dades de caràcter personal, quan se sol·liciti l'accés a les dades personals dels titulars de les parcel·les.
11.1 Les dades de caràcter personal del Registre de plantacions fruiteres de Catalunya poden ser cedides entre administracions públiques per a la realització de procediments de valoració de gènere i l'establiment d'indicadors qualitatius i quantitatius sobre la situació de les dones en l'àmbit que regula aquest Decret.
11.2 Les cessions s'han de fer per raó de la realització de estudis científics o estadístics per part de l'Administració a la qual li correspon aquesta tasca, d'acord amb la normativa relativa a dades de caràcter personal.
Les organitzacions de productors de fruites i hortalisses i les seves associacions tenen l'obligació de subministrar al Registre de plantacions fruiteres de Catalunya totes les dades de què disposin dels seus associats que s'assenyalen a l'article 6 d'aquest Decret, i d'acord amb la normativa sobre protecció de dades de caràcter personal.
El departament competent en matèria d'agricultura ha d'habilitar els mitjans necessaris per tal que els tràmits i procediments regulats per les normes d'aquest Decret es puguin efectuar progressivament per via electrònica.
La documentació prevista per les normes d'aquest Decret no és exigible si el departament competent en matèria d'agricultura pot obtenir-la d'altres òrgans o administracions per mitjans telemàtics.
Es crea el fitxer de dades de caràcter personal que en deriva del Registre en aquest Decret, que figura en l'annex 2.
Les plantacions de fruita dolça que a la data d'entrada en vigor d'aquest Decret ja figurin inscrites al Registre de Plantacions de fruita dolça de Catalunya s'inscriuen automàticament d'ofici en el Registre regulat en aquest Decret, sense necessitat de la comunicació a què fa referència l'article 6.5.
a) Decret 203/2005, de 27 de setembre, pel qual es crea el Registre de plantacions de fruita dolça de Catalunya.
b) Se suprimeix la referència al Registre de plantacions de fruita dolça existent en l'apartat 6.1, lletra a), de l'annex 1 de l'Ordre AAR/273/2007, de 24 de juliol, pel qual es regulen els fitxers que contenen dades de caràcter personal gestionats pel Departament d'Agricultura, Alimentació i Acció Rural.
Es faculta el/la conseller/a en matèria d'agricultura per tal que pugui modificar el llistat d'espècies relacionades a l'annex 1 d'aquest Decret.